Document ID: /roh_data/filtered/fineweb-2-filterrobots_roh.jsonl.gz/68414

Justine Braisaz-Bouchet è ina da paucas che ha tutgà tut las 20 schibas ed uschia triumfà avant las duas soras svedaisas Elvira Öberg (+5,5 secundas) e Hanna Öberg (+10,6 secundas) ch’han mintgamai fatg dus sbagls da sajettar, dentant persvadì en la loipa.
Nagin exploit da Lena Häcki-Gross
La suletta svizra a la partenza, Lena Häcki-Gross, ha stuì sa cuntentar cun il 17avel plaz. Dà or da maun in meglier resultat ha la biatleta dad Engelberg en il stan da tir. Ella ha fatg gist tschintg sbagls da sajettar ed uschia pers passa duas minutas sin la victura franzosa Justine Braisaz-Bouchet.
Lena Häcki-Gross è stada la suletta biatleta svizra a la partenza en questa cursa cun las meglras 30 da la cuppa mundiala.
Biatlets Norvegiais ina classa per sasez
Il grond dominatur dals davos onns n’è betg stà da franar en la davosa cursa da la cuppa mundiala da biatlon a Lai. Johannes Thingnes Bö ha gudagnà a moda suverana la cursa cun partenza en massa, quai malgrà dus sbagls da sajettar. Per Thingnes Bö èsi stà la 77avla victoria da la cuppa mundiala. A Lai ha il Norvegiais triumfà avant ses dus cumpatriots Johannes Dale-Skjevdal (+14,6 secundas) e ses frar Tarjei Bö (+21,8 secundas). Er sin il plaz tschintg e sis èn classads dus norvegiais ch’han uschia dominà dad A fin Z questa cursa roiala.
Prestaziuns solidas dals Svizzers
Ils dus Svizzers Niklas Hartweg e Sebastian Stalder han mussà ina stupenta cursa avant ils fans da chasa. Hartweg è sco meglier svizzer vegnì 15avel (+1:17 minutas) cun dus sbagls da sajettar. Sebastian Stalder ch’è ditg stà sin ina plazza da top 10 ha la finala cuntanschì l’arrivada sco 20avel cun in retard da 1:24 minutas. Er el ha fatg dus sbagls da sajettar.